**סטלה פוליאק הנדלר** (נולדה ב-4 בדצמבר 1961) היא מנהלת ישראלית. כיהנה מנכ"לית חברת בזק בין השנים 2013–2018, כמנכ"לית 012 סמייל טלקום בע"מ בין השנים 2003–2011 וכיו"ר הדירקטוריון של חברת HOT בין השנים 2011–2013.

ביוגרפיה
--------

הנדלר נולדה בשנת 1961 בעיר לבוב באוקראינה (אז חלק מברית המועצות) לזוג רופאים, ועלתה לישראל בתחילת 1974. המשפחה התגוררה ברחובות.

את שירותה הצבאי עשתה כטכנאית אלקטרוניקה בחיל הקשר. מיד עם שחרורה, בשנת 1982, החלה בלימודי תואר ראשון בכלכלה באוניברסיטה העברית בירושלים ולאחר מכן המשיכה ללימודי מוסמך במנהל עסקים וכלכלה, וקיבלה את התואר בשנת 1988. בין השנים 1985–1988 הייתה עוזרת הוראה ומתרגלת בקורסים לכלכלה באוניברסיטה העברית.

הנדלר נשואה לרואה חשבון אייל הנדלר, חבר מועצת מודיעין-מכבים-רעות, היה מנכ"ל החברה הקבלנית "ב. יאיר" עד־2011 ובאמצע העשור השני של המאה ה-21, יושב ראש קבוצת "כנען". הם מתגוררים במכבים והורים לשניים.

קריירה
------

הנדלר החלה לעבוד ככלכלנית במחלקת רכש בחברת בזק בשנת 1989, וקודמה לתפקיד מנהלת תחום חברות בת בשנת 1992. בשנת 1997 עברה לכהן כסמנכ"לית פיתוח עסקי בחברת 012 קווי זהב ובשנת 2003 מונתה למנכ"לית החברה. בשנת 2007, לאחר רכישת 012 קווי זהב על ידי שאול אלוביץ' ומיזוג החברה עם חברת סמייל אינטרנט זהב שבבעלותו, מונתה למנכ"לית החברה הממוזגת, 012 סמייל. ב-2009 הייתה מעורבת ברכישת השליטה בבזק על ידי אלוביץ'. בעקבות הפיכתו של אלוביץ' לבעל השליטה בבזק, הוא נאלץ למכור את חברת 012 סמייל שבבעלותו, שעוסקת בתחומי פעילות מקבילים. החברה נמכרה ליוסי מימן, וכשנה לאחר מכן, ב-2011, מכר מימן את הבעלות לאילן בן דב. הנדלר המשיכה בתפקידה כמנכ"לית 012 סמייל עד לשנת 2011, אז הודיעה על התפטרותה.

באפריל 2011 מונתה למנכ"לית HOT, על ידי בעל השליטה פטריק דרהי. בשנת 2011 קיבלה שכר בגובה 14.8 מיליון ש"ח, מתוכו כ-10.9 מיליון כתשלום מבוסס מניות ואולם, לאור הפיכתה של HOT לחברה פרטית נבצר מהנדלר לממש את האופציות, אף על פי שמנת האופציות הראשונה הבשילה. כתוצאה מכך, הנדלר דורגה כמנהלת המרוויחה ביותר במשק הישראלי לשנת 2011. בתחילת 2013 התפטרה מתפקידה כיו"ר HOT וזכתה למענק פרישה בסך 6.4 מיליון ש"ח, מתוכו 2.4 מיליון בגין משכורות עד לתום תקופת ההסכם שלה, אפריל 2013. באפריל 2013 החלה לכהן כמנכ"לית חברת בזק. על רקע חקירתה בתיק 4000 הודיעה כי תסיים את תפקידה ב-1 ביולי 2018. ב-3 מאי, רשות התחרות קנסה אותה בחצי מיליון שקלים ואת בזק ב-30 מיליון על פגיעה בתחרות. בדיווח לבורסה מסרה בזק כי אין ודאות שההסדר יאושר והדגישה כי בכוונתה להגיש ערר לבית הדין לתחרות על הקביעה שהובילה לעיצום בסך 30 מיליון שקל.

ביוני 2017 עלה שמה כחשודה בעבירות מרמה ודיווח במסגרת חקירת בזק על ידי רשות ניירות ערך.
בדצמבר 2018 פרסמה המשטרה את עמדתה כי התגבשה תשתית ראייתית נגד הנדלר לביצוע עבירות של מרמה והפרת אמונים בתאגיד ועבירות דיווח לפי חוק ניירות ערך. ב-1 בספטמבר 2019 גובש כתב אישום, בכפוף לשימוע, שבו יוחסו להנדלר עבירות מרמה והפרת אמונים בתאגיד, עבירת דיווח לפי חוק ניירות ערך, וכן עבירת שיבוש מהלכי משפט. ההליך הסתיים בהסדר שבמסגרתו הודתה הנדלר שהייתה מעורבת בהכללת פרט מטעה בדיווחי בזק, והוטל עליה קנס בסך 400 אלף ש"ח, והיא תהיה מנועה לכהן כנושאת משרה בתאגיד מדווח במשך תשעה חודשים (בנוסף לתקופה של יותר משנתיים מאז תחילת החקירה שבה לא כיהנה כנושאת משרה).

קישורים חיצוניים
----------------

* סטלה הנדלר, ברשת החברתית טוויטר
* הדר חורש, סטלה הנדלר: הכירו את המנכ"לית הדומיננטית שמאחורי עיסקת בזק, באתר nrg‏, 30 באוקטובר 2009
* תחיה ברק, ‏דירוג מיוחד: הנדלר - האישה שמרוויחה הכי הרבה בישראל, באתר גלובס, 2 במאי 2012
* הדר חורש, עם חיוך סחבקי ומתחת לרדאר: כך הגיעה הנדלר לראש קבוצת התקשורת הגדולה בישראל, באתר "פורבס ישראל", 7 במרץ 2013
* שוקי שדה, "הנדלר לויאלית מאוד לבעלי הון שהיא עובדת עמם, מעל ומעבר לכל אפשרות שתעלה בדעתך", באתר TheMarker‏, 13 ביולי 2017
* אתר למנויים בלבד ישראל וולמן ועופר מתן, על זמן שאול, באתר "ידיעות אחרונות", 22 בפברואר 2018
* אתר למנויים בלבד אמיתי זיו, סטלה הנדלר: עלייתה ונפילתה, באתר TheMarker‏, 26 בפברואר 2018

הערות שוליים
------------

1. ↑  ענת רואה וגולן חזני, בחירתה של סטלה: לאן מועדות פניה של מנכ"לית 012?, באתר כלכליסט, 28 באוקטובר 2009
2. ↑  סטלה הנדלר, הצהרת מועמד לכהן כדירקטור, מאיה, 22 במרץ 2011
3. ↑  שוקי שדה, הבעל, רו"ח אייל הנדלר: לשעבר מנכ"ל ב. יאיר ומקורב לליכוד, באתר TheMarker‏, 14 ביולי 2017
4. 1 2  מעיין מנלה, כוח נשי: המנהלות החזקות ביותר במשק, באתר כלכליסט, 19 בדצמבר 2013
5. ↑  הדר חורש, סטלה הנדלר: הכירו את המנכ"לית הדומיננטית שמאחורי עיסקת בזק, באתר nrg‏, 30 באוקטובר 2009
6. 1 2  תחיה ברק, ‏דירוג מיוחד: הנדלר - האישה שמרוויחה הכי הרבה בישראל, באתר גלובס, 2 במאי 2012
7. ↑  גיא בן סימון, הוט: שכר היו"ר סטלה הנדלר - 14.8 מיליון שקל, באתר ynet, 21 במרץ 2013
8. ↑  רותי לוי, סטלה הנדלר, יו"ר HOT, פורשת מתפקידה, באתר ynet, 9 בינואר 2013
9. ↑  גד פרץ ושירי חביב ולדהורן, ‏לא רע בשביל שנתיים: סטלה הנדלר עוזבת את הוט עם 15 מיליון שקל, באתר גלובס, 28 במרץ 2013
10. ↑  גד פרץ, ‏סטלה הנדלר החלה רשמית תפקידה כמנכ"לית בזק, באתר גלובס, 13 באפריל 2013
11. ↑  על רקע החקירות: מנכ"לית בזק סטלה הנדלר פורשת, באתר ynet, 19 במרץ 2018
12. ↑  תומר גנון ואביאור אבו, בזק נקנסה ב-30 מיליון שקל על פגיעה בתחרות, באתר כלכליסט - www.calcalist.co.il, ‏2019-09-04
13. ↑  אביאור אבו, בזק לא מסרה מידע מלא ותשלם למדינה 4.2 מיליון שקל, באתר כלכליסט - www.calcalist.co.il, ‏2020-05-03
14. ↑  תומר גנון, הפרשה מסתעפת: מנכ"לית בזק סטלה הנדלר חשודה בעבירות מרמה ודיווח, באתר ynet, 23 ביוני 2017
15. ↑  אפרת נוימן ואמיתי זיו, מנכ"לית בזק סטלה הנדלר חשודה בעבירות מרמה ודיווח; גם אשת סודו של אלוביץ' נחקרה, באתר TheMarker‏, 23 ביוני 2017
16. ↑  הסתיימה חקירת תיק 4000, באתר משטרת ישראל, 2 בדצמבר 2018
17. ↑  "הפרקליטות: כתב אישום בכפוף לשימוע נגד שאול אלוביץ', סטלה הנדלר ורון אילון". *TheMarker*. נבדק ב-2020-05-26.
18. ↑  תומר גנון, גלעד מורג, כתבי אישום על מרמה והפרת אמונים נגד שאול ואור אלוביץ', ובכירים לשעבר בבזק ו-yes, באתר ynet, 23 בדצמבר 2020